แนวโน้มดัชนีเช้าผันผวน
นักวิเคราะห์ฯคาดตลาดหุ้นไทยเช้านี้ผันผวน&nbsp; เล็งแรงซื้อต่างชาติหนุน-ใกล้ปิดงบฯ Q1/53 อาจเกิด window dressing หนุน
29 มี.ค. 2553

นักวิเคราะห์ฯคาดตลาดหุ้นไทยเช้านี้ผันผวน  เล็งแรงซื้อต่างชาติหนุน-ใกล้ปิดงบฯ Q1/53 อาจเกิด window dressing หนุน
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้ภาพโดยรวมคงจะผันผวน โดยตลาดฯยังคงน่าจะได้รับแรงหนุนจากแรงซื้อของต่างชาติที่เข้ามาอย่างต่อเนื่อง และช่วงนี้ใกล้ปิดงบฯไตรมาส 1/53 ทำให้อาจเกิด window dressing ได้ 
ทั้งนี้ มองที่กลุ่มแบงก์ที่มีความคาดหวังมากในเรื่องของผลกำไร แต่ราคาหุ้นก็ได้ปรับตัวขึ้นมาสูงแล้ว ขณะที่เวลานี้ไม่ค่อยจะมีปัจจัยใหม่อะไรเข้ามา ด้านปัจจัยจากนอกประเทศก็ค่อนข้างจะทรงตัว แม้จะเริ่มมีการขายทำกำไรเกิดขึ้นบ้าง แต่เท่าที่ดูแรงซื้อยังไม่ได้หายไปไหน ดังนั้น จึงน่าจะทำให้หุ้นมีโอกาสเด้งได้อยู่ 
สำหรับปัจจัยการเมืองขณะนี้ก็ยังไม่มีความชัดเจน และเชื่อว่าตลาดฯคงจะให้น้ำหนักไม่มาก เพราะตอนนี้ตลาดฯต่างหันมามองที่เงินบาทแข็งค่า และทิศทางอัตราดอกเบี้ยมากกว่า
พร้อมให้แนวรับไว้ที่ 776, 760 จุด แนวต้าน 790 จุด